Kwadru Bix-Xbieha ta' Santa Katerina f'Ħal Balzan Tista' tgħid li fejn hemm parroċċi li jkunu ilhom li ġew imwaqqfa għandek issib xi kwadru jew statwa ta' Santa Katerina. Jidher li din il-Qaddisa minn dejjem kienet tgawdi popolarita' kbira mal-poplu Malti. Fis-Sagristija — tal-Knisja Parrokkjali ta' Marija Annunzjata f'Hal Balzan, insibu kwadru interresanti li fih hemm ix-xbieha tal-qaddisa. Dan il-kwadru għandu storja miegħu li teħodna lura lejn is-sena 1601 meta nhar l-4 ta' Diċembru ta' dik is-sena l-Isqof ta' Malta Mons. Tommaso Gargallo mar jagħmel il-Viżta Pastorali tiegħu fir-raħal ta' Hal Balzan. Fost il-knejjes li sab dakinhar kien hemm waħda ddedikata lil Santa Marija. Fir-rapport tiegħu jgħid li din il-knisja kellha l-artal maġġur bil- kwadru titulari fuqu flimkien ma żewġ kwadri mdedndlin mal-ħitan tal-ġnub dawn kienu tal-Madonna tas-Sokkors u ta' Santa Katerina. Fir-rapport tal-viżta pastorali tal- Isqof Balaguer datat it-8 ta' Ottubru 1634 tissemma' mill-ġdid din il-knisja ta' Santa Marija fejn jgħid li din kellha s-saqaf merfugħ fuq il-ħnejjiet kellha seba oqbra' l-artal maġġur u l-artal ta' Santa Katerina li kellu lampier quddiemu flimkien ma' xi armar ieħor li kien jinkludi wkoll ventartal tal- ġilda Maż-żmien din il-knisja kienet ġiet ipprofanata u meta nbniet il-knisja parrokkjali ta' Marija Annunzjata l-kwadru ta' Santa Katerina ġie meħud fiha u tpoġġa fuq wieħed mill-altari dan jikkonfermah ir-rapport tal-viżta pastorali li kien għamel l-Isqof Molina nhar it-3 ta' Jannar 1679. Jidher li dan il-kwadru wara li għamel żmien fil-knisja parrokkjali ġie mibdul m'ieħor u għal daqstant tpoġġa f'waħda mis-sagristiji tal-knisja li tlestiet mil-bini tagħha f'Mejju tas-sena 1726 Fil-kwadru jidher iż-żwieġ mistiku ta' Santa Katarina mal-Bambin Ġesu' fiċ-ċentru tat-tila l-Madonna bilqiegħda fuq Tron bil-Bambin Ġesu bilqiegħda f'ħoġorha filwaqt li qiegħed iżomm id il- qaddisa ta' Lixandra. Fuq in-naħa l-oħra tal-kwadru x-xbieha ta' Sant' Antnin, jista' jkun li dan il-qaddis kien ġie nkluż fil-kwadru fuq talba tal-benefattur tal-kwadru li jkun imsemmi għall-qaddis jew xi devot tiegħu. Mad-dawra ta' dan il-kwadru hemm prospettiva mil-isbaħ imnaqqxa fil-ġebel li mhux soltu narawha f'xi sagristija ta' Knisja jekk wieħed jinnota l-qies tal-kwadru u l-qies ta' din il-prospettiva jinnota li hemm differenza kbira fid-daqs. Jista jkun li din il-prospettiva kienet f'xi knisja oħra li ma baqgħetx teżisti jew saret għal xi kwadru ieħor. IL-FESTA T-TAJBA LIL KULHADD.